## Rješenje kojim se Zagrebačkoj burzi d.d., Zagreb, nalaže da odmah po zaprimanju ovog Rješenja poništi sve Odluke o ukidanju uvrštenja za koje navodi da su donesene temeljem članka 599. Zakona o tržištu kapitala, a koje je donijela od 2. siječnja 2009. godine do zaprimanja ovog Rješenja

### NN 9/2009 (21.1.2009.), Rješenje kojim se Zagrebačkoj burzi d.d., Zagreb, nalaže da odmah po zaprimanju ovog Rješenja poništi sve Odluke o ukidanju uvrštenja za koje navodi da su donesene temeljem članka 599. Zakona o tržištu kapitala, a koje je donijela od 2. siječnja 2009. godine do zaprimanja ovog Rješenja

**HRVATSKA AGENCIJA ZA NADZOR FINANCIJSKIH USLUGA**

218

Sukladno odredbama članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05), članka 141. stavka 1. točka 2. Zakona o općem upravnom postupku (»Narodne novine« broj 53/91 i 103/96 – Odluka Ustavnog suda Republike Hrvatske broj 248/94) i članku 339. stavak 1. i stavak 4. točka 2. Zakona o tržištu kapitala (»Narodne novine« broj 88/08 i 146/08) Uprava Hrvatske agencije za nadzor financijskih usluga na sjednici održanoj 15. siječnja 2009. godine donijela je

RJEŠENJE

I. Zagrebačkoj burzi d.d., Ivana Lučića 2a/22, Zagreb, nalaže se da odmah po zaprimanju ovog Rješenja poništi sve Odluke o ukidanju uvrštenja za koje navodi da su donesene temeljem članka 599. Zakona o tržištu kapitala, a koje je donijela od 2. siječnja 2009. godine do zaprimanja ovog Rješenja.

II. Ovo rješenje će se objaviti u »Narodnim novinama«.

Obrazloženje

Sukladno članku 339. Zakona o tržištu kapitala (dalje: ZTK) Hrvatska agencija za nadzor financijskih usluga (dalje: Agencija) nadležna je za nadzor nad burzom, što prema odredbi stavka 2. istog članka predstavlja provjeru posluje li burza u skladu sa Zakonom, propisima donesenim na temelju Zakona i vlastitim aktima. Agencija je sukladno stavku 4. istog članka ovlaštena izricati nadzorne mjere kada utvrdi postojanje nezakonitosti i nepravilnosti.

Zagrebačka burza (dalje: Burza) je 5., 9. i 12. siječnja 2009. donijela i Agenciji dostavila Odluke o ukidanju uvrštenja u Redovno tržište dionica koje su sukladno Zakonu o tržištu vrijednosnih papira (»Narodne novine« broj 84/02 i 138/06, dalje: ZTVP) bile uvrštene u kotaciju javnih dioničkih društava. U navedenim aktima odlučeno je i da se tim dionicama nastavlja trgovati u sklopu Usporednog tržišta.

Burza se poziva na članak 599. ZTK kao zakonsku osnovu za donošenje navedenih Odluka, uz obrazloženje uz pojedine Odluke da s obzirom na prestanak važenja ZTVP-a prestaje i zakonska obveza uvrštenja za javna dionička društva.

Člankom 599. ZTK propisano je da danom stupanja na snagu tog zakona prestaje važiti ZTVP.

Međutim, prijelaznim i završnim odredbama ZTK, odnosno člankom 592. propisan je način i rokovi u kojima je Burza dužna uskladiti svoje poslovanje s odredbama ZTK.

Stavkom 1. tog članka propisano je da burza koja ima dozvolu za obavljanje poslova povezivanja ponude i potražnje vrijednosnih papira nastavlja poslovati kao burza koja obavlja djelatnosti iz članka 281. stavak 1. točke 1. i 2. ZTK, s financijskim instrumentima iz članka 3. stavak 1. točka 2. podtočka a. i b. ZTK. Isto tako, stavkom 2. istog članka propisano je da se ista burza smatra operaterom MTP-a.
Sukladno navedenim odredbama, a poštujući kontinuitet pravnih propisa, u smislu ZTK Burza nastavlja poslovati na način da upravlja uređenim tržištem, odnosno MTP-om, uz obvezu usklađenja poslovanja u roku od 6 mjeseci od dana stupanja na snagu ZTK.

Stavcima 5. do 7. istog članka zakonski je riješeno usklađenje stvarnog stanja burzovnih kotacija raspoređenih temeljem ZTVP-a u prijelaznom razdoblju, na način da se vrijednosni papiri uvršteni u prvu kotaciju temeljem ZTVP-a smatraju uvrštenim na službeno tržište u skladu s odredbama ZTK, vrijednosni papiri uvršteni u kotaciju za javna dionička društva i kotaciju za zatvorene investicijske fondove smatraju se uvrštenim na redovito tržište u skladu s odredbama ZTK. Ostale kotacije iz članka 88. stavka 4. ZTVP-a, a koje je Burza propisala svojim pravilima, smatraju se MTP-om u smislu ZTK.

Donošenjem odluka o ukidanju uvrštenja u Redovito tržište i prijamom u trgovinu u Usporedno tržište pozivajući se na članak 599. ZTK, Burza nije postupila sukladno članku 592. ZTK.

Naime, kako je već navedeno, člankom 592. je propisano razvrstavanje vrijednosnih papira koji su već uvršteni sukladno ZTVP-u na tržišta koja su propisana odredbama ZTK. Nastavno na takvo rješenje, Burzi je člankom 592. stavak 4. ZTK ostavljen rok za dostavu Agenciji na odobrenje akata iz članka 294. ZTK, točnije za donošenje novih pravila kojima je obvezna propisati odredbe o uvrštenju financijskih instrumenata na uređeno tržište kojim upravlja.

Do donošenja novih pravila koja će urediti postupak i uvjete za uvrštavanje, Burza je dužna poštivati zakonom propisanu raspodjelu vrijednosnih papira na tržišta kako je propisano odredbama članka 592. stavak 5. do 7. ZTK. Tek po donošenju jednoznačnih i transparentnih pravila koja sukladno članku 294. stavak 3. točka 5. odnosno članku 123. ZTK moraju sadržavati odredbe o uvrštenju, odnosno kriterijima za uvrštenje, burza može svojom pojedinačnim aktom odlučiti o izvrštenju odnosno uvrštenju vrijednosnih papira na pojedinim segmentima uređenog tržišta, odnosno MTP-a kojim upravlja.

Iz svega navedenog proizlazi da je Burza navedene Odluke od 5., 9. i 12. siječnja 2009. godine donijela bez valjane zakonske osnove, te je u postupku nadzora utvrđeno da je potrebno navedene nezakonitosti otkloniti na način da se predmetne odluke ponište.

Slijedom navedenog, a temeljem odredbi članka 141. stavka 1. točka 2. Zakona o općem upravnom postupku i članka 339. stavak 1. i stavak 4. točka 1. i 2. Zakona o tržištu kapitala, riješeno je kao u izreci.

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga, ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog Rješenja.

Klasa:UP/451-04/09-04/2

Urbroj: 326-323/09-01

Zagreb, 15. siječnja 2009.

Predsjednik Uprave
Ante Samodol, v. r.

Rješenje, NN 9/2009-218